Kacper Kozłowski (jalkapalloilija)

Kacper Szymon Kozłowski (s. 16. lokakuuta 2003 Koszalin) on puolalainen jalkapalloilija, pelipaikaltaan hyökkäävä keskikenttäpelaaja. Hän kuuluu Englannin Valioliigassa pelaavaa Brighton & Hove Albionin miehistöön mutta pelaa kauden 2022–2023 lainalla alankomaalaisseura Vitessessä.

Kozłowski edusti kotimaassaan Pogoń Szczeciniä. Hän pääsi edustusjoukkueessa ensimmäisen kerran Ekstraklasan otteluun toukokuussa 2019. Seuraavalla kaudella hän pelasi kolme pääsarjaottelua. Kaudella 2020–2021 hän pelasi 20 Ekstraklasa-ottelua, joissa 14 kertaa avauskokoonpanossa, ja teki maalin huhtikuussa 2021 Podbeskidzie Bielsko-Białaa vastaan. Kaudella 2021–2022 hän pelasi vuodenvaihteeseen saakka 16 pääsarjaottelua ja teki niissä kolme maalia.

Kozłowski siirtyi tammikuussa 2022 englantilaisseura Brighton & Hove Albioniin. Hän pelasi kuitenkin loppukauden lainalla Belgian pääsarjassa Union SG:n joukkueessa. Hän pelasi yhdeksän liigaottelua, joissa hän pääsi kahdessa ottelussa avauskokoonpanoon. Kaudeksi 2022–2023 hän lähti lainalle Alankomaiden Eredivisiessä pelaavaan Vitesseen.

Kozłowski on pelannut Puolan nuorisomaajoukkueissa. Hän pelasi Puolan A-maajoukkueessa ensimmäisen kerran maaliskuussa 2021 MM-karsintaottelussa Andorraa vastaan. Kesäkuussa 2021 hän pelasi kaksi ystävyysottelua. Saman kesän EM-kilpailuissa hänestä tuli EM-kisahistorian nuorin pelaaja, kun hän tuli 19. kesäkuuta Puolan toisessa alkulohko-ottelussa Espanjaa vastaan 55. minuutilla vaihdosta kentälle. Hän pelasi myös Puolan kolmannessa EM-alkulohko-ottelussa Ruotsia vastaan. Hän on pelannut heinäkuun 2022 loppuun mennessä kuusi A-maaottelua.

Lähteet 

Puolalaiset jalkapalloilijat
Vuonna 2003 syntyneet
Elävät henkilöt